La Bibia piemontèisa/Testament Vej/Samuel/1 Samuel 13


1 Samuel

13

Arvira contra ij Filisté 

Saul a l’era già n’òm fàit quand ch’a l’a comensà a esse rè e a l’ha governà Israel për quarant’agn. Da tut Israel Saul a l’é sernusse tremila òm. Doimila a stasìo con Saul a Micmas e an sla colin-a 'd Betel; j'àutri mila a l'ero con Giònata a Ghibea ant ël teritòri 'd Beniamin. la rimanensa dla gent a l'ha mandala a ca.

Giònata a l’ha anientà ‘l dëstacament dij Filisté ch’a-i era a Ghibea, e i Filisté a son ëvnùit a savèjlo. Antlora Saul a l’ha fàit core la neuva për tut ël pais përchè tuti j’Ebréo a në fusso a conossènsa. Parèj tuti j’Israelita a l’han savù che Saul a l’avìa anientà la guarnison dij Filisté e che për lòn ij Filisté a l'ero anghignonàsse con Israel! Ëd conseguensa, tut ël pòpol a l’é radunasse a Ghilgal për giontesse a Saul ai sò órdin. Ëdcò ij Filisté a son mobilitasse për feje guèra. A l’avìo tremila chèr ëd guèra con soe dotassion, an tut ses-mila òm e na fanterìa tant numerosa coma ij granin ëd sabia an sla riva dël mar. Ij Filisté a son montà për acampesse a Micmas, a levant ëd Bet-Aven. J’Israelita a son vedusse perdù përchè parèj a l’ero stàit ansercià e a son andàit a stërmesse ant le balme, ant le boschin-e, an cò dle colin-e e ant le sisterne. Dj'Ebreo a l'han fin-a passà 'l fium Giordan fin-a al teritòri ëd Gad e ‘d Ghilead.

Saul a l’é arprovà da Nosgnor 

Për antant, Saul as bogiava pa da Ghilgal. Tuta l'armeja che a l'era con chiel a l'era sbaruvà e a l'ha ancaminasse a chitelo. Chiel a l’ha spetà set dì, ch’a l’era ‘l termo fissà da Samuel, ma Samuel a rivava pa a Ghilgal e la gent as dësperdìa sèmper ëd pì. Parèj che Saul a l'ha dit ch’a-j portèisso le vìtime për l’olocàust e pr’ ij sacrifissi ‘d comunion, e chiel midem a l'ha smonù l’olocàust. 

A l'avìa ancora nen finì 'd fé l'ofertòri, ch’a l'é rivà Samuel. Saul a l'é surtì për ancontrelo e salutelo. Ma Samuel a l'ha dije: "Còs has-to fàit?" Saul a l'ha rëspondù: "Ant ël moment che i l'hai vëddù che la gent as ancaminava dë slontanesse da mi, che ti 't rivave pa ant ij termo convnù e che ij Filisté a l'avìo concentrà a Micmas l'armeja, i l’hai dime: “Ora ij Filisté a vniran giù contra 'd mi a Ghilgal e mi i l'hai pa ancora pasià Nosgnor për trové sò favor. Përparèj che i son sentume obligà a smon-e l’olocàust”. Samuel a l’ha rësponduje: “Tl’has fàit n’eror grev da fòl! Ti 't l'has pa ubidì a l’órdin che Nosgnor a l'avìa date. Se 't l'avèisse scotà, Nosgnor a l’avrìa stabilì për sèmper toa dinastìa për regné dzora d’Israel! Nopà, toa casà a l’avrà pì gnun séguit! Nosgnor  a l'é già sërcasse n'àutr ch’a sìa conform a sò cheur e a l'ha destinalo a esse  sovran ëd soa gent, dagià che ti 't l'has pa fàit lòn che chiel a l'avìa comandate ‘d fé".

Antlora Samuel a l’é andass-ne da Ghilgal anvers Ghibea, ant ël teritòri ‘d Beniamin. Lòn ch’a restava dl’armèja a l’é montà con Saul a giontesse a j’àutri combatent: as tratava apopré 'd sessent òm. Saul e sò fieul Giònata, con j’òm ch’a-j restavo, a j’ero acampasse a Ghibea ant ël teritòri ‘d Beniamin, mentre che ‘l campament dij Filisté a l’era a Micmas. Ore, dal camp dij Filisté a son surtìe tre companìe ‘d vastator: la prima a l’ha ciapà la diression d’Ofra anvers ël pais ëd Sual; l’àutra a l’é portasse anans vers Bet-Oron, e la tersa a l’ha pijàit ël camin ch’a sovrasta la Valada dle Iene, anvers ël desert.

Situassion ëd le doe armeje 

An col’ época, an tut ël pais d’Israel a-i era gnun fré, përché ij Filisté a disìo: “Che j’Ebreo a l’abio gnun-a possibilità ‘d forgesse dë spa o ‘d lanse!”. Parèj che j’Israelita a dovìo andé dai Filisté për fesse molé mincadun soa slòira, sò trent, sò assul o soa amsòira. La forgiadùra a costava doi ters ëd sicl për le slòire e ij trent, un ters ëd sicl për ij piolèt  e për molé le faussìe. Parèj  che, rivà 'l di dël combatiment ëd Micmas, an tra tuta la gent che a l'era con Saul e Giònata, a l'é pa trovasse nì na spa nì na lansa, ma a-j avìo mach Saul e Giònata sò fieul.

La vitòria ‘d Giònata 

Un distacament ëd Filisté a l'é andàit a ocupé 'l vàlich ëd Micmas.

Nòte 

Bibia
Testament Vej
Samuel